**СЪОБЩЕНИЕ**


**за откриване на производство по издаване на общ административен акт**

Комисията за финансов надзор открива производство по издаване на общ административен акт – Решение за определяне размера на минимални проценти, съгласно чл. 91, ал. 3, т. 2 от Наредба № 53 от 23.12.2016 г. за изискванията към отчетността, оценката на активите и пасивите и образуването на техническите резерви на застрахователите, презастрахователите и Гаранционния фонд (Наредба № 53), както и периода за тяхното прилагане.

На основание чл. 66, ал. 1 от АПК откриването на производството по издаване на общия административен акт се оповестява публично чрез оповестяване на проекта на акта на интернет страницата на КФН в раздел „Обществени консултации”.

На основание чл. 69, ал. 1, т. 1 от АПК формата за участие на заинтересованите лица в производството по издаване на акта е „Писмени предложения и възражения”.

На основание чл. 69, ал. 2 от АПК срокът за предоставяне на писмените предложения и възражения е един месец от датата на публикуване на съобщението за откриване на производството по издаване на административния акт на интернет страницата на КФН.

** Проект!**

КОМИСИЯ ЗА ФИНАНСОВ НАДЗОР

**РЕШЕНИЕ № …………**

**от …...2022 г.**

Въз основа на постъпилата от застрахователите в Комисията за финансов надзор (КФН) информация по чл. 125 и чл. 126 от Кодекса за застраховането (КЗ) за развитието на пазарния застрахователен портфейл по класове застраховки по Раздел II от Приложение № 1 от КЗ са извършени изчисления във връзка с чл. 91, ал. 3, т. 2 от Наредба № 53 от 23.12.2016 г. за изискванията към отчетността, оценката на активите и пасивите и образуването на техническите резерви на застрахователите, презастрахователите и Гаранционния фонд (Наредба № 53).

Използвана е методология на база данни за периода 2019 г. – 2021 г. за определяне на минималните проценти по чл. 91, ал. 3, т. 2 от Наредба № 53, съгласно която:

* размерът на резерва за възникнали, но непредявени претенции (РВНП) към края на съответната отчетна година е намален с излишъка (недостига) на резерва към края на следващата отчетна година;
* получената сума е разделена на всеки от показателите, съгласно чл. 91, ал. 3, т. 2 от Наредба № 53, след което резултатът е умножен по 100;
* за минимален процент по чл. 91, ал. 3, т. 2 от Наредба № 53, се приема среднопретеглената стойност на отношението между размерът на резерва за възникнали, но непредявени претенции (РВНП) и всеки съответен показател, съгласно 91, ал. 3, т. 2.

Предвид гореизложеното, на основание чл. 16, ал. 1, т. 24 от Закона за Комисията за финансов надзор, във връзка с чл. 119, ал. 2, т. 2 от КЗ и чл. 10, ал. 1 във връзка с чл. 91, ал. 3, т. 2 от Наредба № 53

**Р Е Ш И Х:**

**Определям минимални проценти, съгласно чл. 91, ал. 3, т. 2 от Наредба № 53, които следва да се използват от застрахователите, неразполагащи с достатъчно представителна и надеждна статистика за развитието на претенциите при определяне на размера на резерва за възникнали, но непредявени претенции по класове застраховки по Раздел II от Приложение № 1 от КЗ (с изключение на т. 10.1. Всяка застраховка за вреди, възникваща при използването на сухопътни моторни превозни средства) към 31.12.2022 г., както следва:**

|  |  |  |  |
| --- | --- | --- | --- |
| Класове застраховки | Минимални проценти от премийния приход | Минимални проценти от спечелените премии | Минимални проценти от предявените претенции |
| Злополука | 14.55% | 14.67% | 50.07% |
| Заболяване | 6.32% | 6.51% | 11.83% |
| Сухопътни превозни средства, (без релсови превозни средства) | 1.50% | 1.53% | 2.84% |
| Релсови превозни средства | 3.14% | 3.22% | 18.80% |
| Летателни апарати | 4.20% | 4.56% | 20.71% |
| Плавателни съдове | 13.25% | 14.91% | 34.20% |
| Товари по време на превоз | 7.78% | 7.96% | 28.26% |
| Пожар и природни бедствия | 6.25% | 6.40% | 18.43% |
| Други вреди на имущество | 7.46% | 7.65% | 47.37% |
| Гражданска отговорност на превозвача | 25.30% | 25.44% | 27.43% |
| Гражданска отговорност, свързана с притежаването и използването на летателни апарати | 3.82% | 4.03% | 130.98% |
| Гражданска отговорност, свързана с притежаването и използването на плавателни съдове | 1.52% | 1.53% | 41.87% |
| Обща гражданска отговорност | 40.17% | 44.82% | 129.46% |
| Кредити | 7.80% | 7.58% | 7.77% |
| Гаранции | 5.15% | 6.58% | 67.99% |
| Разни финансови загуби | 4.71% | 5.38% | 17.17% |
| Правни разноски | 4.24% | 4.64% | 343.62% |
| Помощ при пътуване | 5.62% | 6.16% | 20.93% |

При извършване на дейност при условията на правото на установяване или при свободата за предоставяне на услуги, застрахователите следва да прилагат чл. 91, ал. 6 от Наредба № 53.

На основание чл. 72, ал. 1 от Административнопроцесуалния кодекс решението да се публикува на официалната страница на КФН в интернет. Отделни съобщения за издаването на решението да се изпратят на представителните организации на застрахователите и на всички застрахователи със седалище в Република България.

На основание чл. 133, ал. 3 във връзка с чл. 179 от Административнопроцесуалния кодекс решението подлежи на оспорване пред Административен съд София-град в 14-дневен срок от отделните съобщения до лицата.

Решението подлежи на изпълнение от момента на съобщаването му, като оспорването не спира изпълнението му.

По административното производство не са правени разноски.

**ЗАМЕСТНИК-ПРЕДСЕДАТЕЛ,**

**РЪКОВОДЕЩ УПРАВЛЕНИЕ**

**„ЗАСТРАХОВАТЕЛЕН НАДЗОР”:**

**ВЛАДИМИР САВОВ**